የስልሳ አምስት ሺ የጋራ መኖሪያ ቤቶች ግንባታ ሊጀመር ነው
 -የፊታችን ጥር የ65 ሺ የጋራ መኖሪያ ቤቶች ግንባታን በአዲስ አበባ ለማስጀመር ዝግጅቱ ተጠናቀቀ። የአስተዳደሩ የኮንስትራክሽንና የቤቶች ልማት ቢሮ ኃላፊ አቶ ጌታቸው ሀይለማርያም እንዳሉት፤ ለቤቶቹ ግንባታ ከስድስት ቢሊየን ብር በላይ በጀት ተይዟል። ቢሮው ለአዳዲሶቹ የጋራ መኖሪያ ቤቶች ግንባታ 475 ሄክታር ቦታ መረከቡንና አስፈላጊ የግንባታ ግብዓቶችም መዘጋጀታቸውን ነው ሃላፊው የጠቆሙት። ግንባታውን ለማስጀመርም የተሻለ የስራ አፈፃፀም ያላቸው የስራ ተቋራጮችና የአማካሪዎች መረጣ ተካሂዶ የባለሙያዎችን አቅም መገንባት የሚያስችል ስልጠና በመሰጠት ላይ ነው። በተያያዘ ዜና በአዲስ አበባ እየተካሄደ የሚገኘው የ40/60 የቁጠባ ቤቶች ግንባታ 33 በመቶ መድረሱ ተነገሯል። የአስተዳደሩ ቁጠባ ቤቶች ልማት ኢንተርፕራይዝ የኮሙኒኬሽን ጉዳዮች አገልግሎት ደጋፊ የስራ ሂደት መሪ አቶ ዮሐንስ አባይነህ እንደገለጹት፥ የ38 ብሎኮች ግንባታ በሰንጋተራ፣ በክራውን፣ በእህል ንግድ፣ በአስኮና ቱሪስት ንግድ ተብለው በሚጠሩ አካባቢዎች እየተካሄደ ነው።እየተገነቡ ያሉ ቤቶች ብዛት 2ሺ 948 መሆኑን የተናገሩት አቶ ዮሃንስ ግንባታቸውም በአሁኑ ወቅት በአማካኝ 33 በመቶ መድረሱን ተናግረዋል። ኢንተርፕራይዙ በቅርቡም በኢምፔሪያልና ቦሌ ቡልቡላ አካባቢዎች ከ6 ሺህ 700 በላይ ቤቶችን ግንባታ ለመጀመር የሚያስችል የቅድመ ዝግጅት ስራዎች ማጠናቀቁን አስታውቋል። 